A Bizottság 2579/98/EK rendelete
(1998. november 30.)
a Közösségben származás igazolása nélkül szabad forgalomba bocsátható textiltermékek jegyzékének megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Kombinált Nómenklatúra XI. áruosztályába tartozó és a Közösségben szabad forgalomba bocsátott textiltermékek származásának igazolásáról, és az ilyen igazolás elfogadásának feltételeiről szóló, 1998. július 13-i 1541/98/EK tanácsi rendeletre [1] és különösen annak 4. cikkére,
mivel a fenti rendelet előírja egyrészt, hogy a textil- és ruhaipari termékek szabad forgalomba bocsátásakor a származási igazolás bemutatásának kötelezettsége alól mentesség adható a fenti termékek közül azok esetében, amelyek nem esnek különleges közösségi kereskedelempolitikai intézkedések hatálya alá, másrészt, hogy a származási bizonyítvánnyal történő igazolás kötelezettsége alóli mentességet megállapító rendelkezéseknek meg kell határozniuk, hogy az adott termékek esetében be kell-e mutatni származási nyilatkozatot;
mivel gondos elemzést követően határozták meg azokat a termékeket, amelyek jelenleg nem esnek különleges kereskedelmi intézkedések hatálya alá; mivel az ilyen termékeknek a Közösségben való szabad forgalomba bocsátásakor kívánatosnak tűnik eltekinteni a származás igazolásának megkövetelésétől;
mivel az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
Az e rendelet mellékletében felsorolt textiltermékek szabad forgalomba bocsátásához a származás igazolása nem kötelező.
2. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. november 30-án.